Anklagemyndigheden har besluttet, at man ikke rejser tiltale mod en 51-årig mand, der var sigtet for at være årsagen til et nedbrud på Yousees netværk nytårsaften. Sigtelsen er nu frafaldet.

Det skriver Københavns Politi i en pressemeddelelse.

Manden blev anholdt 5. januar 2017 og sigtet for at stå bag nedbruddet, som var skyld i, at over 1,3 millioner Yousee-kunder ikke kunne modtage tv-signaler i flere timer. Det betød, at der blandt andet var sort skærm under dronningens nytårstale.

Læs også : Politiet efterforsker fortsat nytårsnedbrud

Manden var sigtet for omfattende forstyrrelse i driften af fjernsynsanlæg og hærværk af betydeligt omfang.

- Efterforskningen har ikke underbygget, at der skulle være grundlag for at opretholde sigtelsen mod ham. Efterforskningen fortsætter imidlertid i anden retning, og derfor har Københavns Politi ikke mulighed for at give yderligere oplysninger i sagen på nuværende tidspunkt, skriver politiet i pressemeddelelsen.

TDC: Det var en bevidst handling

Til trods for, at sigtelsen er frafaldet er TDC - der ejer Yousee - ikke i tvivl om, at nytårsnedbruddet var forårsaget en "en bevidst skadelig handling."

- I sådanne sager er gerningsmændene som oftest rigtig dygtige til at skjule deres spor og det kan være svært at bevise den endelige skyld, siger koncerndirektør Louise Knauer til Ritzau.